Pólitískar ofsóknir (BJ)

Hvers vegna kom enginn ráðherra Framsóknar úr Reykjavík suður? Hvers vegna verður umhverfisráðuneytið látið af hendi, en eins og Siv Friðleifsdóttir hefur réttilega bent á þá er það þungavigtarráðuneyti? Í skákinni er vaninn að meta gildi manna í peðum og líkt má gera í stjórnarráðinu. Forsætisráðuneyti er virði utanríkisráðuneytisins og umhverfisráðuneytisins, tveggja þungavigtarráðuneyta. Sjálfstæðisflokkurinn heldur Hagstofu Íslands, en hún er varla nema léttvigt. En hver eru þá þyngri ráðuneytin og hver léttari? Þyngst hlýtur forsætisráðuneytið að vega (5 stig), næst koma utanríkis- og fjármálaráðuneytin, væntanlega 4 stig (það sér maður á því að þau eru talin boðleg formanni Sjálfstæðisflokksins). Þar á eftir er líklegt að telja megi heilbrigðis- og menntamál (3 stig hvort), vegna þess að þau höndla með mesta peninga, en þeim hefur ekki verið stýrt af formanni stjórnmálaflokks í áratugi (Gylfi Þ. var menntamálaráðherra og formaður Alþýðuflokksins í smátíma). Viðskipta- og iðnaðarráðuneyti er reyndar tvö ráðuneyti (og fær því tvö stig) en hefur verið slegið saman í eitt og það virðist eftirsóknarvert. Þess hefur líka verið vandlega gætt að ákveðnir menn komist ekki í það, t.d. Albert og Jón Baldvin á sínum tíma. Þar geta menn greinilega gert eitthvað af sér. Hin ráðuneytin eru þá léttvigtarráðuneyti (eitt stig), nema umhverfisráðuneytið að sjálfsögðu.

En hvers vegna kom enginn ráðherra Framsóknar úr Reykjavík suður? Sagt er að Árni Magnússon sé ungur Framsóknarmaður, en það er gott að það er tekið fram því annars hefði verið mjög erfitt að átta sig á því. Hann er þó fulltrúi nýrrar kynslóðar innan flokksins að sögn Halldórs Ásgrímssonar. Guðni Ágústsson hefur einbeitt sér að því að láta taka sig alvarlega eins og þjóðin sá daginn sem ríkisstjórnin var mynduð, en hann birtist þá með lambhrúti sem var helsti ráðgjafi hans. Vitnaði Guðni í orð ráðgjafans. Það hefur áður tíðkast að æðstu menn hafi slíka ráðgjafa, t.d. var Kalígúla Rómaverjakeisara með hest sem sinn helsta trúnaðarvin. Enn þann dag í dag klórar þjóðin sér í kollinum yfir ósvífnum árásum Sigríðar Jóhannesdóttur á Guðna, þegar hún sagði hann þræða þorrablótin sem skemmtikraftur þegar hann hafði bara farið á tvö. Hversu lágt getur þetta Samfylkingarfólk lagst?

Verðandi forsætisráðherra boðar niðurskurð á ráðherraliði síns flokks 15. september að ári. Það er ljóst að öldungis óvíst er hver verður skorinn, en þó mun hnífnum ekki verða beitt í Reykjavík suður og er það huggun harmi gegn eftir þá útreið sem þingflokkur Framsóknar úr því kjördæmi hefur fengið úr hendi formannsins til þessa. Kjörtímabilið verður þó líflegt hjá forseta Íslands en hann fær að borða með ríkisstjórninni í hvert sinn sem breytingar verða á henni. Ró hans verður fyrirsjáanlega raskað oftar en einu sinni á næstu fjórum árum. Þeir þingmenn sem ekki urðu ráðherrar núna ættu ekki að örvænta því að nær allir þingmenn Alþýðuflokksins á árunum 1991-5 urðu ráðherrar þannig að ekki er öll nótt úti enn. Árni kom síðastur inn á þing en varð fyrstur ráðherra og allir ættu að eiga möguleika á stól nema Kristinn H. Gunnarsson, en hans stóll mun liggja utan veggja stjórnarráðsins.

Verður þetta skemmtilegt kjörtímabil? Vandi er um slíkt að spá en átök innan Samfylkingarinnar og Framsóknar lofa góðu.

Benedikt Jóhannesson